Ya, a c'hellomp respont evit ar peurvuiañ eus ar yezhoù. Pep hini a oar ar vras a amzer implijet e skolioù Bro-C'hall evit studiañ ar galleg, e yezhadur, e lennegezh, ha reizh eo. Penaos, avat, ar brezhoneg, hag a zo ur yezh evel ar re all, komzet gant tud tamm ebet disteroc'h eget ar re all, penaos n'en deus ket ar gwir da vezañ kelennet er skolioù-stad e Breizh-Izel ? E Tregaranteg hag e Kombrid, e tesko ur skoliad diforc'h un tamm greunvaen diouzh un tamm kleiz, ar « radius » diouzh ar « c'hubitus » ; anavezout a ray trevadoù an Indez pe stêrioù bro-Sina, hogen, biken ne vo lakaet da studiañ ar yezh komzet gant e c'hourdadoù abaoe kantvedoù, ar yezh ma komz e gerent hag a gomz eñ e-unan bemdez-Doue. Ha n'eo ket un dismegañs d'hor stad a zen hepmuiken lakaat studi ar vein uheloc'h eget hini hor yezh ?